Statsministeren blæste sidste år på, at embedsmænd var i gang med at vurdere ansøgninger til byggeprojekter ud til kysterne, da han gav vestjyder løfte om et badeland

Statsminister Lars Løkke Rasmussen (V) så fuldstændig bort fra fagfolkenes vurdering, da han under valgkampen lovede sine Venstre-venner en dispensation til at bygge et stort feriecenter med badeland ud til kysten. Det kan BT i dag afdække.

Sagen drejer sig om, at Lars Løkke Rasmussen den 4. juni sidste år under et besøg i Vestjylland afgav et løfte om, at Søndervig Feriepark med Nordens største badeland ville blive en realitet, hvis han genvandt regeringsmagten. Løkkes valgløfte vakte stor jubel hos den lokale folketingskandidat Esben Lunde Larsen, der er i dag er miljø- og fødevareminister, samt hos Ringkøbings Venstre-borgmester Iver Enevoldsen, der begge opfordrede til at stemme på Venstre, for at Løkke kunne komme til magten og gennemtrumfe badelandet.

Og efter valgsejren til blå blok glædede borgmesteren sig over udsigten til det gigantiske badeland. Til Dagbladet Ringkøbing-Skjern udtalte han, at den klare forventning efter Løkkes udmelding var, at der nu blev sagt »go« til projektet.

Ingen vurdering af projektet

Men Søndervig Feriepark var på daværende tidspunkt i et ansøgerfelt på 38 projekter, som alle havde ansøgt om at blive blandt ti turismeprojekter, som et bredt politisk flertal havde besluttet at give dispensation til at ligge helt ud til kysten. Ifølge Erhvervsstyrelsen var en arbejdsgruppe af embedsmænd fra flere forskellige ministerier i gang med at vurdere alle ansøgninger for dels at sikre, at de faktuelle oplysninger er i orden, dels at vurdere projekternes betydning for turismen i lokalsamfundene og påvirkningen af naturen. Ligeledes skulle der også først ske en høring om hvert af projekterne, inden den endelige afgørelse.

»Den 4. Juni 2015 var der ikke foretaget en vurdering af de enkelte projekter. Den tværministerielle arbejdsgruppe var på det tidspunkt i gang med at gennemgå ansøgningerne faktuelt,« oplyser Erhvervsstyrelsens kommunikationsafdeling i et skriftligt svar til BT.

Erhvervsstyrelsen oplyser samtidig, at der ikke ligger nogen henvendelser fra Lars Løkke om at særbehandle Søndervig Feriecenter, så efter alt at dømme er det kun sket som et mundligt løfte. Alligevel viser det, at Løkke fuldstændig har set bort fra fagfolkenes vurdering, da han lovede Venstre-folkene tilladelse til badelandet. I et interview med TV Midtvest den 4. juni sagde Løkke endda selv, at embedsmænd ikke skulle afgøre badelandets fremtid.

»I det Danmark, jeg går ind for, skal folk her i Ringkøbing selv beslutte, om det her projekt skal blive til noget. Det skal IKKE afhænge af en embedsmand i København, og det er derfor, jeg kan sige, at selvfølgelig vil det her blive til noget, hvis vi kommer i regering,« sagde Lars Løkke Rasmussen.

Vink til embedsmændene

Forskningschef ved Danmarks Journalisthøjskole Roger Buch kalder det overmodigt af Løkke at afgive et så kontant løfte, da det jo kunne være, at embedsværket ville komme med en anden konklusion.

»Det er farligt at komme med valgløfter, som man ikke med sikkerhed kan indfri. Derfor var det overmodigt, at Lars Løkke Rasmussen fik afgivet et så kontant løfte. Det kunne jo være, at embedsværket var kommet med en anden konklusion, end hvad tilfældet blev,« siger han og tilføjer:

»Det prekære i denne sag er, at der med sikkerhed er mange projekter, som vil få et afslag, og dermed også en masse, der vil blive skuffet. De kan nu hævde, at afslaget ikke hænger sammen med kvaliteten af deres projekt, men fordi der på forhånd var afgivet løfter.«

Politisk vækker Lars Løkke Rasmussens valgløfte kritik.

»Det er fuldstændig uhørt, at han på den måde blander sig og afgiver et løfte om noget, som han ikke har beføjelser til at føre ud i livet. Det er ikke ham, der skal behandle de her ansøgninger, og han bør derfor helt afholde sig fra at love nogen, at et ministerium vil komme frem til en bestemt afgørelse,« siger klimaordfører fra Enhedslisten Maria Reumert Gjerding. Hun tilføjer:

»Det er klart, at han kommer til at lægge et indirekte pres på hele processen, så jeg mener, at han ageren er meget problematisk i denne her sag.«

»Det virker meget underligt, at Lars Løkke Rasmussen mener at kunne garantere, at projektet bliver til noget, inden den politiske beslutning er truffet, lang tid inden investorer er på plads, og endnu længere tid inden planlægningsgrundlaget er udarbejdet endsige vedtaget. Der er tale om store projekter, som skal sikres en ordentlig proces. Det er bedst for alle, ikke mindst for investorer og ønsket om at nå målet.«

BT har forgæves forsøgt at få en kommentar fra statsminister Lars Løkke Rasmussen.